Last saved by: Bednáriková Elena

OKRESNÁ PROKURATÚRA TRNAVA 
Vajanského 22, 918 67 Trnava 1

Číslo: 4 Pv 254/16/2207-22	Trnava 06.03.2017 
EEČ: 2-21-163-2017
U Z N E S E N I E
Trestná vec:	obv. XXXXX
Trestný čin:	prečin: nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona
Rozhodol: 	prokurátorka Okresnej prokuratúry Trnava 
Podľa § 215 odsek 2 písmeno a Trestného poriadku zastavujem trestné stíhanie obvineného:  
XXXXX
dátum narodenia: XXXXX
miesto narodenia: XXXXX
rodné priezvisko: XXXXX
trvalé bydlisko: XXXXX XXXXX
väzba: nie
ktorý je trestne stíhaný pre trestný čin:
-	prečin: nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona
štádium: dokonaný trestný čin
forma trestnej súčinnosti: jeden páchateľ vo veci
na tom skutkovom základe, že:
v presne nezistenom čase a mieste si bez oprávnenia zaobstaral a ďalej u seba neoprávnene držal 1 ks papierovej skladačky bielej farby obsahujúcu bielu kryštalickú látku s hmotnosťou 47 mg s obsahom viac ako 10 mg účinnej látky metamfetamínu, čo predstavuje minimálne 1 obvykle jednorazovú dávku drogy, ktorú dňa 07.06.2016 v čase asi o 17,25 h v Trnave Obvodnom oddelení PZ XXXXX, na výzvu podľa § 104 Trestného poriadku dobrovoľne vydal, pričom metamfetamín je zaradený v zmysle zák. č. 139/1998 Z. z. o omamných látkach, psychotropných látkach a prípravkoch v znení neskorších predpisov do II. skupiny psychotropných látok,

pretože trest, ku ktorému môže trestné stíhanie viesť, je celkom bez významu popri treste, ktorý bol obvinenému pre iný čin už právoplatne uložený.

Odôvodnenie:
	Uznesením povereného príslušníka Obvodného oddelenia PZ XXXXX ČVS: ORP-1465/HC-TT-2016 zo dňa 29.07.2016 bolo podľa § 206 ods. 1 Trestného poriadku vznesené obvinenie osobe XXXXX, rod. XXXXX, pre prečin nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 171 ods. 1 Trestného zákona na tom skutkovom základe ako je uvedené vo výrokovej časti tohto uznesenia.

	Podľa § 8 Trestného zákona trestným činom je protiprávny čin, ktorého znaky sú uvedené v tomto zákone, ak tento zákon neustanovuje inak.
	
	Podľa § 171 ods. 1 Trestného zákona kto neoprávnene prechováva pre vlastnú potrebu omamnú látku, psychotropnú látku, jed alebo prekurzor, potrestá sa odňatím slobody až na tri roky.

Podľa § 130 ods. 5 Trestného zákona návykovou látkou sa na účely tohto zákona rozumie alkohol, omamné látky, psychotropné látky a ostatné látky spôsobilé nepriaznivo ovplyvniť psychiku človeka alebo jeho ovládacie alebo rozpoznávacie schopnosti, alebo sociálne správanie.

  Podľa § 2 ods. 1 zákona o omamných látkach, psychotropných látkach a prípravkoch omamné látky sú látky vyvolávajúce návyk a psychickú a fyzickú závislosť ľudí charakterizovanú zmenami správania sa so závažnými zdravotnými a psychosociálnymi následkami.
 
Podľa § 2 ods. 1 zákona o omamných látkach, psychotropných látkach a prípravkoch psychotropné látky sú látky ovplyvňujúce stav ľudskej psychiky pôsobením na centrálny nervový systém s menej závažnými zdravotnými a psychosociálnymi následkami.

Podľa § 135 ods. 1 Trestného zákona prechovávaním omamnej látky, psychotropnej látky, jedu alebo prekurzora pre vlastnú potrebu sa rozumie mať neoprávnene v držbe po akúkoľvek dobu omamnú látku, psychotropnú látku, jed alebo prekurzor v množstve, ktoré zodpovedá najviac trojnásobku obvykle jednorazovej dávky na použitie, a to pre osobnú spotrebu.

Trestným činom je zavinené konanie trestnej zodpovednej osoby, ktorého znaky sú obsiahnuté v osobitnej časti Trestného zákona v konkrétnej skutkovej podstate. Zákonnými znakmi skutkovej podstaty sú  štyri skupiny znakov určujúce subjekt, subjektívnu stránku, objekt a objektívnu stránku. Všetky zákonné znaky sú obsiahnuté v jednotlivých základných skutkových podstatách a niektoré z nich sú aj všeobecne upravené vo všeobecnej časti Trestného zákona. Všetky zákonné znaky trestného činu musia byť naplnené, inak nejde o trestný čin, aj keby išlo o protiprávne konanie.

Objektom trestného činu podľa § 171 Trestného zákona je ochrana spoločnosti pred neoprávneným prechovávaním omamných a psychotropných látok, jedov alebo prekurzorov. Objektívna stránka spočíva v konaní páchateľa, ktorý neoprávnene prechováva pre vlastnú potrebu omamnú látku, psychotropnú látku, jed alebo prekurzor od trojnásobku obvyklej jednorázovej dávky na použitie až po stopové množstvo takejto látky, a to v množstve spôsobilom po jej požití ovplyvniť psychiku človeka, resp. ktoré znamená nebezpečenstvo pre jeho zdravie alebo život, vrátane nebezpečenstva vyvolania návyku na užívanie takejto látky.  Neoprávnene sa rozumie prechovávanie omamnej látky, psychotropnej látky, jedu alebo prekurzora, ktoré je v rozpore s platným právom alebo bez súhlasu oprávnenej osoby, ale aj nad rámec oprávnenia alebo daného súhlasu.  Subjektom – páchateľom – môže byť ktorákoľvek trestne zodpovedná osoba, pričom sa vyžaduje, aby páchateľ konal úmyselne (v priamom alebo nepriamom úmysle).

	Dokazovaním vykonaným v prípravnom konaní bolo spáchanie skutku obvinenému XXXXX preukázané. Obvinený XXXXX v prípravnom konaní v celom rozsahu priznal svoju vinu za daný skutok.  Konanie obvineného je okrem jeho priznania preukázané dôkazmi vyplývajúcich z vykonaného vyšetrovania a to najmä výsluchmi svedkov XXXXX, XXXXX a XXXXX, príslušníkov odboru kriminálnej polície Okresného riaditeľstva PZ v Trnave, ktorí zakročovali proti obvinenému XXXXX; ako aj ďalším dôkazmi: príkazom na osobnú prehliadku podľa § 102 ods. 1 Trestného poriadku zo dňa 07.06.2016, zápisnicou o vykonaní osobnej prehliadky zo dňa 07.06.2016, znaleckým posudkom Kriminalistického a expertízneho ústavu PZ. Zo znaleckého posudku Kriminalistického a expertízneho ústavu PZ, odbor prírodovedného skúmania a kriminalistických analýz, ČES: PPZ-KEU-BA-EXP-2016/8289, je zistiteľné, že obvineným XXXXX dobrovoľne vydaný 1 ks papierovej skladačky bielej farby obsahoval bielu kryštalickú látku s hmotnosťou 47 mg s obsahom viac ako 10 mg účinnej látky metamfetamínu, pričom metamfetamín je zaradený v zmysle zák. č. 139/1998 Z. z. o omamných látkach, psychotropných látkach a prípravkoch v znení neskorších predpisov do II. skupiny psychotropných látok. Uvedené množstvo kryštalickej látky je spôsobilé po aplikovaní ovplyvniť stav ľudskej psychiky pôsobením na centrálny nervový systém.

	Vykonané dokazovanie dáva dostatočný podklad pre záver, že obvinený sa spôsobom popísaným vo výrokovej časti uznesenia úmyselne dopustil protiprávneho konania – neoprávnene prechovával pre vlastnú potrebu psychotropnú látku, čím naplnil znaky skutkovej podstaty prečinu nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 171 ods. 1 Trestného zákona.

	Aktuálne stíhaného skutku sa obvinený dopustil dňa 07.06.2016, po jeho spáchaní však bol za inú svoju trestnú činnosť odsúdený rozhodnutiami súdov Slovenskej republiky: 
Ø	Trestným rozkazom Okresného súdu XXXXX č.k. 9T/49/2016 zo dňa 27.07.2016, právoplatným dňa 27.10.2016, bol odsúdený za pokračovaní prečin krádeže spolupáchateľstvom podľa § 20 k § 212 ods. 2 písm. a) Trestného zákona, za čo mu bol uložený  trest odňatia slobody vo výmere desať mesiacov, ktorý mu bol podmienečne odložený na skúšobnú dobu v trvaní dva roky. 
Ø	XXXXX súdu XXXXX č.k. 15T/7/2016 zo dňa 27.10.2016, právoplatným dňa 27.10.2016, bol odsúdený pre prečin ublíženia na zdraví spolupáchateľstvom podľa § 20 k § 156 ods. 1 Trestného zákon na súhrnný trest odňatia slobody v trvaní trinásť mesiacov, ktorý mu bol podmienečne odložený na skúšobnú dobu v trvaní dvadsaťosem mesiacov. Súčasne bol podľa § 42 ods. 2 Trestného zákona zrušený vo výroku o treste trestný rozkaz Okresného súdu XXXXX č.k. 9T/49/2016 zo dňa 27.07.2016.

	Zákon za prečin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 171 ods. 1 Trestného zákona dovoľuje uložiť trest odňatia slobody až na tri roky. 

	Porovnaním trestnej sadzby trestného činu, za ktorý je obvinený aktuálne stíhaný, s výmerou trestu odňatia slobody, ktorý mu bol už právoplatne uložený, posúdením skutkových okolností prípadu, s prihliadnutím čas spáchania skutku, na spôsob spáchania činu, jeho následky, mieru zavinenia, s odvolaním sa na účel trestu v zmysle ustanovenia § 34 Trestného zákona, tiež z hľadiska požiadaviek generálnej i individuálnej prevencie a zváženia prostriedku represívnej zložky trestu a v neposlednom rade i zohľadnením všeobecných zásad stanovených pre ukladanie trestov možno konštatovať záver, že trest, ktorý v predmetnej veci obvinenému reálne hrozí je celkom bez významu v porovnaní s trestom, ktorý už bol obvinenému za iný závažnejší a spoločensky nebezpečnejší trestný čin právoplatne uložený. Trest už uložený obvinenému možno považovať za dostatočný na splnenie účelu trestu podľa kritérií uvedených v § 34 Trestného zákona. Vzhľadom na to nie je ďalšie trestné stíhanie obvineného XXXXX účelné.

	Podľa § 215 ods. 2 písm. a) Trestného poriadku prokurátor môže zastaviť trestné stíhanie, ak je trest, ku ktorému môže trestné stíhanie viesť, celkom bez významu, popri treste, ktorý bol obvinenému pre iný čin už právoplatne uložený. 

	Z vyššie uvedených dôvodov som preto rozhodla tak, ako je  uvedené vo výroku tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať orgánu, ktorý rozhodnutie vydal, do troch dní od oznámenia uznesenia. Sťažnosť má odkladný účinok (§ 185 a nasl. Tr. por.). V trestnom stíhaní sa pokračuje, ak obvinený vyhlási do troch dní od doručenia uznesenia, že na prejednaní veci trvá.

Mgr. Elena Bednáriková 
prokurátorka